Jelaskan Kerjaya dari Mohammad Hardi Jaafar dalam bahasa melayu

Hardi Jaafar memulakan kerjaya bola sepak professional bersama Telekom Melaka selama dua musim. Hardi kemudian berhijrah ke Selangor FA namun hanya bertahan semusim sahaja. Akhirnya beliau kembali semula beraksi bersama Telekom Melaka pada musim 2004 sehingga musim 2007.

Kepulangan kembali Hardi ke skuad bersama Telekom Melaka merupakan langkah yang tepat apabila berjaya membawa bersama Telekom Melaka beraksi buat pertama kali di Liga Super. Hardi kemudiannya dilantik untuk menjadi ketua pasukan Telekom Melaka. Pencapaian terbaik beliau bersama Telekom Melaka ialah membawa Telekom Melaka ke separuh akhir Piala Malaysia pada tahun 2005. Status beliau dilonjak apabila dianggap antara salah seorang pemain tengah yang terbaik di Malaysia sehingga dipanggil untuk beraksi bersama Malaysia.

Hardi membuat aksi sulung bersama pasukan kebangsaan ketika bertemu New Zealand pada 19 Februari, 2006. Hardi seterusnya dipanggil untuk beraksi bersama pasukan bawah 23 tahun Malaysia di Sukan Asia Doha pada tahun 2006. Pada kejohanan tersebut, Hardi menjadi satu-satunya pemain Malaysia yang menjaringkan gol dan gol beliau ketika bertemu China merupakan antara gol tercantik perlawanan.

Bakat Hardi terus ditagih apabila dia terpilih untuk mewakili Malaysia ke Kejohanan Bola Sepak ASEAN 2007. Di kejohanan inilah Hardi berjaya menjaringkan gol antarabangsa pertamanya untuk pasukan utama Malaysia ketika seri 1-1 menentang musuh tradisi Singapura. Hardi juga turut terpilih untuk mewakili Malaysia untuk Piala Asia 2007 dan bermain dalam semua perlawanan.

Pada tahun 2008, Hardi terpilih untuk mewakili pasukan Malaysia XI menentang Chelsea F.C.. Pada perlawanan tersebut Chelsea F.C. berjaya mengatasi Malaysia XI 0-2.